Atriði sem gott er að hafa í huga þar sem börn eru á heimili . Heimilið er griðastaður allrar fjölskyldunnar og flestir foreldrar setja börnin sín þar í öndvegi . Þeir reyna að skapa barnvæn heimili og gleðja þau eins og hægt er . Hér á eftir koma nokkur atriði sem gott er að hafa í huga þar sem börn eru á heimili . Rannsóknir sýna að börn sem alast upp með gæludýrum eru ábyrgðarfyllri , hafa meira sjálfstraust og eru tillitssamari en börn sem ekki kynnast dýrum . Mynd / www.pixabay.com Gefðu barninu þínu gæludýr Rannsóknir sýna að börn sem alast upp með gæludýrum eru ábyrgðarfyllri , hafa meira sjálfstraust og eru tillitssamari en börn sem ekki kynnast dýrum . Börnin sem eiga gæludýr virðast einnig eiga auðveldara með að sýna tilfinningar sínar á fullorðinsárum og þau eiga betra með að umgangast fólk en hin sem ekki þurfa að sinna dýrum . Þær hafa líka leitt í ljós að fjölskyldur sem eiga gæludýr verja meiri tíma saman en fjölskyldumeðlimir gera í þeim fjölskyldum sem ekki halda dýr . Oft skapast ákveðinn félagslegur grundvöllur í kringum dýrin , t.d. fer fjölskyldan öll saman út að ganga með hundinn og hjálpast að við að hreinsa fiska - eða kanínubúrið og stundum verður gæludýraræktin að sameiginlegu áhugamáli allra í fjölskyldunni . Tryggðu öryggi barnsins þíns Allir foreldrar vita að sápur , hreinsiefni og önnur hættuleg efni á að geyma á öruggum stað . Það er einnig sjálfsagt að setja barnalæsingar á alla skápa og skúffur til að koma í veg fyrir slys . Setjið lok í allar rafmagnsinnstungur og skiljið aldrei eftir rafmagnstæki rétt við opnar innstungur . Börn eru miklar hermikrákur og því er mjög líklegt að barnið geri tilraun til að stinga tækinu í samband . Notaðu aldrei rafmagnstæki sem gætu verið hættuleg . Ef snúrur eru farnar að trosna eða tækið hefur slegið rafmagnið út einu sinni láttu þá athuga það og laga ef það reynist bilað . Krullujárn eða sléttujárn á aldrei að skilja eftir í sambandi og heldur ekki lítil rafmagnstæki sem barn getur tekið og stungið upp í munninn . Góð regla er að skilja tækin aldrei eftir í sambandi . Athugaðu vel hvort að þau rafknúnu tæki sem barninu eru gefin séu prófuð samkvæmt reglugerðum um öryggi leikfanga . Taktu upp rödd barnsins þíns Rödd barnsins verður ekki síður verðmæt minning en ljósmynd sem sýnir útlit þess á tilteknum aldri . Margir varðveita einnig sögur sem börnin þeirra segja á þennan hátt , leiki þeirra og skemmtileg tilsvör . Upptökur af þessu tagi eru einnig góð gjöf handa öfum og ömmum , einkum og sér í lagi ef fjölskyldan býr ekki í næsta nágrenni við þau .